236/2019

Útdráttur

Felldur var úr gildi úrskurður héraðsdóms þar sem X var gert að sæta gæsluvarðhaldi á grundvelli dliðar 1. mgr. 95. gr. laga nr. 88/2008 um meðferð sakamála.

Úrskurður Landsréttar

Landsréttardómararnir K-kvk-nf S-kvk-nf, S-kk-nf T-kk-nf M-kk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 29. mars 2019, sem barst réttinum ásamt kærumálsgögnum samdægurs. Kærður er úrskurður Héraðsdóms Reykjavíkur 29. mars 2019 í málinu nr. R[...]/2019 þar sem varnaraðila var gert að sæta áframhaldandi gæsluvarðhaldi allt til föstudagsins 26. apríl 2019 klukkan 10. Kæruheimild er í llið 1. mgr. 192. gr. laga nr. 88/2008 um meðferð sakamála.

2 Varnaraðili krefst þess aðallega að hinn kærði úrskurður verði felldur úr gildi en til vara að farbanni verði beitt í stað gæsluvarðhalds.

3 Sóknaraðili krefst staðfestingar hins kærða úrskurðar.

Niðurstaða

4 Í kröfu sóknaraðila um að varnaraðili sæti gæsluvarðhaldi kemur fram að málið hafi verið sent embætti héraðssaksóknara til meðferðar og sé þar í ákærumeðferð. Krafa sóknaraðila er eingöngu byggð á dlið 1. mgr. 95. gr. laga nr. 88/2008 en því er ranglega haldið fram í hinum kærða úrskurði að hún sé jafnframt byggð á alið sömu málsgreinar.

5 Í hinum kærða úrskurði er getið um tölvupósta sem skipaður verjandi varnaraðila lagði fram og virðast sendir af [...] varnaraðila og [...] hennar til lögmannsstofu verjandans. Þær voru báðar staddar á heimili hinnar síðarnefndu þegar varnaraðili gerði atlögu að brotaþola sem þar var staddur. Í tölvupóstunum kemur meðal annars fram að þeim standi ekki ógn af varnaraðila og jafnframt að þær óski eftir því að honum verði ekki haldið lengur svo að hann komist aftur til vinnu og til barnsins síns. Af hálfu sóknaraðila hefur ekki verið dregið í efa að tölvupóstarnir stafi frá þessum konum eða bornar brigður á að hugur fylgi máli. Sambærileg skilaboð hafa ekki borist frá brotaþola.

6 Varnaraðili er undir rökstuddum grun um alvarlega atlögu, sem fangelsisrefsing er lögð við, að brotaþola á heimili fyrrum [...] sinnar þar sem tvö ung börn voru stödd. Varnaraðili hefur að hluta til kannast við þá háttsemi sem honum hefur verið gefin að sök en virðist þó gera sér takmarkaða grein fyrir alvarleika atlögunnar.

7 Varnaraðili hefur setið í gæsluvarðhaldi vegna háttseminnar í rúmar þrjár vikur, lengst af á grundvelli rannsóknarhagsmuna, en þeir eru samkvæmt framansögðu ekki lengur til staðar. Gæsluvarðhalds er nú eingöngu krafist á þeim grundvelli að nauðsynlegt sé að verja aðra fyrir árásum varnaraðila. Atlaga varnaraðila beindist fyrst og fremst að brotaþola sem varnaraðili taldi að [...] hans hefði tekið upp samband við en ekki að [...] hans eða fjölskyldu hennar. Í ljósi málsatvika, eins og þeim er lýst í hinum kærða úrskurði, virðist nokkur hætta á að varnaraðili kunni að gera atlögu að brotaþola að nýju. Erfitt er hins vegar að meta hversu mikil sú hætta er og hversu lengi hún muni vara. Eins og atvikum er háttað verður ekki talið að sú hætta sé svo yfirvofandi að nauðsynlegt sé að halda varnaraðila áfram í gæsluvarðhaldi til að verja brotaþola eða aðra fyrir árásum hans og telst skilyrðum dliðar 1. mgr. 95. gr. laga nr. 88/2008 því ekki fullnægt. Verður að ætla að nálgunarbann geti þjónað þeim hagsmunum sem kröfu sóknaraðila er ætlað að tryggja.

8 Hinn kærði úrskurður verður því felldur úr gildi.

Úrskurðarorð:

Hinn kærði úrskurður er felldur úr gildi.